Il-Pjan ta' Investiment għall-Ewropa, il-Pjan Juncker kellu rwol ewlieni fit-tisħiħ tal-impjiegi u t-tkabbir fl-UE. L-investimenti mill-Grupp tal-Bank Ewropew tal-Investiment appoġġati mill-Fond Ewropew għall-Investimenti Strateġiċi tal-Pjan Juncker (FEIS) żiedu l-prodott domestiku gross (PDG) tal-UE b'0.9 % kif ukoll 1.1 miljun impjieg meta mqabbla max-xenarju bażi. Sal-2022 il-Pjan Juncker se jkun żied il-PDG tal-UE b'1.8 % kif ukoll 1.7 miljun impjieg. Dawn huma l-aħħar kalkoli taċ-Ċentru Konġunt ta' Riċerka (JRC) u tad-Dipartiment tal-Ekonomija tal-Grupp tal-BEI ibbażat fuq il-ftehimiet ta' finanzjament approvati sal-aħħar ta' Ġunju 2019. Jean-Claude Juncker, il-President tal-Kummissjoni Ewropea, qal: “Ksibna dak li ppjanajna li nagħmlu: li nirritornaw l-Ewropa lejn tkabbir solidu u nagħtu spinta lill-ħolqien tal-impjiegi. Sal-2022, il-Pjan Juncker se jkun żied 1.7 miljun impjieg fis-suq tax-xogħol tal-UE u se jżid il-PDG tal-UE b'1.8 %. Jiena dejjem għidt li l-Pjan ma kienx se jsolvi kollox. Iżda b'aktar minn miljun kumpanija ta' daqs żgħir li tirċievi finanzjament li ma kienx disponibbli għaliha qabel, nistgħu nkunu tassew kburin.” Il-Viċi President tal-Kummissjoni Ewropea Jyrki Katainen responsabbli mill-Impjiegi, it-Tkabbir, l-Investiment u l-Kompetittività, qal: “Għamilna progress fit-tul mill-ewwel proġetti fl-2015! Illum l-ekonomija Ewropea reġgħet qabdet it-triq it-tajba u l-Pjan ta' Investiment se jkollu impatt dejjiemi. Il-proġetti ffinanzjati s'issa huma ta' benefiċċju għal aktar minn miljun negozju żgħir u jgħinuna fit-tranżizzjoni tagħna lejn ekonomija b'livell baxx ta' karbonju, ċirkolari u sostenibbli. Jiena kburi ngħid li aħna wettaqna l-ewwel prijorità tagħna biex nimmobilizzaw il-flus privati għall-ġid pubbliku.” Werner Hoyer, il-President tal-Grupp tal-Bank Ewropew tal-Investiment, qal: “Meta ddiskutejna l-ewwel darba din l-inizjattiva ħames snin ilu, ħafna nies kienu xettiċi. Huwa diffiċli li wieħed jemmen li kwalunkwe strument finanzjarju jista' joħloq impjiegi fil-miljuni jew li jista' jgħin lil miljun kumpanija. Madankollu, kalkoli reċenti juru li għamilna tajjeb li segwejna l-ideat tagħna. Il-Pjan Juncker kellu impatt imdaqqas fuq l-ekonomiji u l-ħajjiet madwar l-Ewropa: huwa appoġġa proġetti li ma jagħmlux ħsara lill-ambjent u lill-klima, innovazzjoni u soċjetà aktar ġusta, u se jkompli jagħmel dan anke meta Jean-Claude u jiena nkunu ilna rtirati.” L-effetti fi żmien twil Barra mill-impatt dirett li l-Pjan Juncker kellu fuq l-impjiegi u t-tkabbir tal-PDG, il-Pjan se jkollu wkoll impatt makroekonomiku fuq perjodu twil fuq l-UE. Jekk inħarsu ‘l quddiem lejn l-2037, l-operazzjonijiet tal-Pjan Juncker xorta se joħolqu miljun impjieg u jkunu żiedu l-PDG tal-UE b'1.2 %. Il-konnettività mtejba u ż-żieda fil-produttività li jirriżultaw mill-proġetti appoġġjati mill-Pjan Juncker qed jgħinu biex tingħata spinta lill-kompetittività Ewropea u lit-tkabbir fit-tul. Iż-żieda tal-investiment u tal-appoġġ lill-SMEs Minn Ottubru 2019, il-Pjan Juncker huwa mistenni li jimmobilizza EUR 439,4 biljun f'investiment addizzjonali madwar l-UE. Huwa mistenni li jibbenefikaw aktar minn miljun negozju ġdid u negozji żgħar mill-aċċess imtejjeb għall-finanzjament. Madwar 70 % tal-investiment mobilizzat mistenni ġej minn riżorsi privati, li jfisser li ll-Pjan Juncker laħaq ukoll l-objettiv tiegħu li jimmobilizza l-investiment privat. Min irċieva l-finanzjament? Bis-saħħa tal-Pjan Juncker, il-BEI u s-sussidjarju tiegħu għall-finanzjament ta' impriżi żgħar, il-Fond Ewropew tal-Investiment (FEI), approvaw il-finanzjament ta' kważi 1200 operazzjoni u jinsabu għaddejjin biex jipprovdu finanzjament ta' riskju għal aktar minn miljun negozju ġdid u SMEs f'firxa wiesgħa ta' setturi u fit-28 pajjiż tal-UE. Minn Ottubru 2019, il-pajjiżi l-ogħla kklassifikati skont l-investiment attivat mill-FEIS relattiv għall-PDG huma l-Greċja, l-Estonja, il-Portugall, il-Bulgarija u l-Polonja. Eżempji ta' proġetti tal-Pjan Juncker ivarjaw minn infrastruttura pan-Ewropea ta' ċċarġjar b'veloċità għolja għal vetturi elettriċi sa kumpanija ta' ġestjoni tal-iskart tal-ikel fir-Rumanija għal integrazzjoni mill-ġdid fil-post tax-xogħol eks persunal militari fin-Netherlands. Skedi informattivi skont il-pajjiż u skont is-settur jipprovdu ħarsa aktar dettaljata u aktar eżempji ta' proġetti. Il-Pjan Juncker kif kien ta' benefiċċju għaċ-ċittadini u għall-impriżi? Barra milli ffinanzja proġetti innovattivi u teknoloġiji ġodda, il-Pjan Juncker appoġġa objettivi oħra tal-UE, bħal pereżempju l-politika klimatika, soċjali u tat-trasport. Grazzi għall-Pjan Juncker: Għal ħarsa ġenerali kompleta tal-benefiċċji, ara r-rapport annwali tal-2018 dwar l-operazzjonijiet tiegħu fl-UE tal-Bank Ewropew tal-Investiment. L-impatt fuq l-azzjoni klimatika Il-Fond Ewropew għall-Investimenti Strateġiċi tal-Pjan Juncker jappoġġa ideat innovattivi biex iħares il-pjaneta. Huwa ppjanat li Proġetti ffinanzjati mill-Grupp tal-BEI skont il-Pjan Juncker jiskattaw EUR 90.7 biljun f'investiment għall-azzjoni klimatika. Dawn jinkludu bini b'użu ta' enerġija żero, parks eoliċi, proġetti tal-enerġija solari, xawers li jiffrankaw l-ilma, karozzi tal-linja ekoloġiċi u dawl LED. Servizzi konsultattivi mfassla apposta u post tal-laqgħa online Għan importanti ieħor tal-Pjan Juncker huwa li jgħin biex il-proġetti jkunu jistgħu jsiru realtà. Iċ-Ċentru Ewropew ta' Konsulenza għall-Investimenti jipprovdi assistenza teknika u konsulenza għal proġetti li għadhom qed jibdew. Mit-tnedija tiegħu fl-2015, iċ-Ċentru immaniġġa aktar minn 1,400 talba minn promoturi ta' proġetti fil-pajjiżi kollha tal-UE, li minnhom aktar minn 400 qed jibbenefikaw minn appoġġ konsultattiv imfassal apposta. Aktar minn 50 minn dawn diġà kkontribwew għall-pipeline ta' self tal-BEI. Waħda minn dawn it-talbiet kienet l-aġġornament tas-sistema tat-tidwil tat-toroq ta' Vilnjus biex issir aktar effiċjenti fl-enerġija. Il-proġett li rċieva wkoll self ta' EUR 21.6 miljun appoġġat mill-FEIS, se jgħin biex inaqqas il-konsum u l-ispejjeż tal-elettriku b'madwar 51 % u jiffranka madwar EUR 1 miljun. L-iffrankar tal-enerġija huwa ekwivalenti għall-konsum medju ta' enerġija ta' kważi 3,100 dar. Barra minn hekk, minn Settembru 2019, ġew ippubblikati aktar minn 890 proġett fuq il-Portal Ewropew ta' Proġetti ta' Investiment – post tal-laqgħa online għall-promoturi u l-investituri tal-proġetti. Dawn ikopru s-setturi ewlenin kollha tal-ekonomija tal-UE, bl-investiment totali propost jammonta għal EUR 65 biljun. Minn mindu ġew ippubblikati fuq il-Portal, aktar minn 60 proġett irċevew finanzjament. Il-Portal joffri wkoll servizzi addizzjonali bħall-organizzazzjoni ta' avvenimenti ta' tlaqqigħ. Kuntest Il-Pjan Juncker, Pjan ta' Investiment għall-Ewropa, tnieda f'Novembru 2014 biex ireġġa' lura x-xejra negattiva ta' livelli baxxi ta' investiment u biex l-Ewropa terġa' titqiegħed fit-triq għall-irkupru ekonomiku. It-tliet objettivi tiegħu kienu li jitneħħew l-ostakli għall-investiment; li jipprovdi viżibbiltà u assistenza teknika għall-proġetti ta' investiment; u li jsir użu iktar intelliġenti tar-riżorsi finanzjarji. Il-Fond Ewropew għall-Investimenti Strateġiċi huwa garanzija tal-baġit tal-UE li tippermetti lill-Grupp tal-BEI biex jiffinanzja aktar proġetti, u ħafna drabi aktar riskjużi. Ħafna drabi, il-finanzjament imur għal proġetti innovattivi ħafna, jew negozji ġodda mingħajr storja ta' kreditu. Il-proġetti jiġbru wkoll il-ħtiġijiet ta' infrastruttura iżgħar skont is-settur u l-ġeografija. Il-Pjan Juncker jippermetti wkoll li l-BEI japprova għadd akbar ta operazzjonijiet bi profil ta' riskju ogħla minn dak li kien ikun possibbli mingħajr l-appoġġ tal-garanzija baġitarja tal-UE, kif ukoll biex jilħqu klijenti ġodda: tlieta minn kull erbgħa li qed jirċievu l-appoġġ mill-Pjan Juncker huma ġodda għall-bank. Fit-18 ta' April 2019, il-Parlament Ewropew ta l-approvazzjoni tiegħu lil-Pjan Juncker għall-Qafas Finanzjarju Pluriennali li jmiss: il-Programm InvestEU. Il-valutazzjoni tal-impatt makroekonomiku hija ħidma konġunta bejn id-dipartiment tal-Investiment tal-BEI u ċ-Ċentru Konġunt tar-Riċerka tal-Kummissjoni (JRC). Huwa bbażat fuq metodoloġija stabbilita sew, ippubblikata u evalwata bejn il-pari, żviluppata mill-JRC. Id-dettalji tal-immudellar huma disponibbli fir-Rapport tal-impatt ta' Ġunju 2018. Għal aktar informazzjoni L-impatt tal-Pjan Juncker fuq l-impjiegi u t-tkabbir: Skeda informattiva BEI/JRC 2019: Valutazzjoni tal-impatt makroekonomiku tal-Grupp tal-BEI Skedi informattivi tal-Pjan Juncker skont il-pajjiż u s-settur Il-lista sħiħa tal-proġetti tal-FEIS tal-BEI Segwi l-BEI fuq Twitter: @EIB Segwi InvestEU fuq Twitter: #InvestEU